**Tárgy: Fogorvosi ügyeleti ellátáshoz**

**való csatlakozásról döntés**

**ELŐTERJESZTÉS**

**Csemő Község Képviselő-testületének**

**2017. január 31-én tartandó ülésére**

**Tisztelt Képviselő-testület!**

A Dombi-Dental Bt., mely évek óta magas színvonalon ellátja a körzet lakosainak szájhigiénés problémáit, hétvégi fogászati ügyeleti ellátást szervez albertirsai központtal.

A szélesebb körű betegellátás érdekében szeretnék beindítani a munkaszüneti- és ünnepnapokon működő, Országos Egészségbiztosítási Pénztár által is támogatott ügyeleti ellátást, aminek a feltétele a minimum 20000 fős körzet létrehozása. Albertirsa és Tápiószentmárton már csatlakozott, e két település mellett CSEMŐ lenne még tagja az ügyeleti körzetnek.

*Ezzel egy újabb nagy lépést tehetünk a teljesebb betegellátás biztosításáért, hiszen eddig a fogorvosi ügyelet nem volt megoldott.*

A sürgősségi betegellátás körébe tartozó beavatkozások (fogeltávolítás, vérzéscsillapítás, idegentest- eltávolítása, törött fog lecsiszolása, gyökércsatorna megnyitása, az előzőekhez szükséges érzéstelenítés) térítésmentesek, viszont a beteg kérésére történő egyéb beavatkozások térítésesek. Az ügyeleti ellátás során a rendelet előírja a minimum 4 órás kötelező helyszínen való tartózkodást, majd ezt követően a folyamatos elérhetőség biztosítását –a társaság napi 8 óra helyszínen való tartózkodást tud biztosítani.

A működéshez szükséges ÁNTSZ előírásoknak megfelelő személyi és tárgyi feltételeket a Dombi-Dental Bt. biztosítja az Albertirsa Köztársaság út 9. szám alatti rendelőjében. Az előzetes üzleti terv számításai szerint az ügyelet fenntarthatóságának önköltségét 35 %-ban az OEP finanszírozásból, a maradék 65 %-ban önkormányzati finanszírozásból gondolták megoldani, ez 30 Ft/lakos/hó összeget jelentene.

Ez Csemő esetében azt jelenti, hogy 4513 főre vetítve havi 135.900.-Ft összegben vállalja az ügyelet finanszírozását az önkormányzat.

A fentiek alapján javaslom az alábbi határozati javaslat elfogadását:

**/2017. (01.31.) határozat**

**Csemő Község Önkormányzatának Képviselő-testülete 2017. február 1-től csatlakozni kíván az Albertirsán beindított munkaszüneti- és ünnepnapokon működő, az Országos Egészségbiztosítási Pénztár és a feladatellátással érintett önkormányzatok által közösen finanszírozott fogorvosi ügyeleti ellátáshoz. A fogorvosi ügyeleti ellátásért fizetendő 30 forint/lakos/hó összeg megfizetését vállalja.**

**Nyilatkozzuk, hogy a Csemő község lakosságszáma 4513 fő.**

**A Képviselő-testület felkéri a polgármestert, hogy a 2017. évi költségvetés tervezésekor a fogorvosi ügyeleti ellátáshoz történő csatlakozás miatti kötelezettséget vegye figyelembe.**

**A Képviselő-testület felhatalmazza a polgármestert a szükséges intézkedések megtételére és a feladat-ellátási szerződés megkötésére.**

**Határidő: azonnal.**

**Felelős: polgármester**

Csemő, 2017. január 25.

Dr. Lakos Roland

polgármester